Peminta Ali deka diperunding
SIBU: Peminta Mandal Menteri Tenaga enggau Pengeraja Asal, Datuk Ali Biju bediri atas tikit Parti Pribumi Bersatu (BERSATU) di Kerusi Parlimen Saratok ba Pengawa Bepilih Besai Ke-15 (PRU-15) deka diperunding. Sekretari Besai Gabungan Parti Sarawak (GPS), Dato Sri Alexander Nanta Linggi madahka, pekara nya patut dikerandau antara kedua-dua tuai GPS enggau BERSATU dulu. “Nya bepanggai ba atas kedua-dua piak berundingka pekara tu kena nentuka pekara ke pinta Ali nya,” terang iya lebuh dikerandau pemberita pengudah bejadika Program Segar@Malaysia Negeri Sarawak di Stesen Petronas Lanang Barat, bedau lama ke udah. Nanta ke mega Menteri Pekara Dagang enggau Bebelika Barang beterima kasih ngagai Ali ketegal udah ngambi pemutus enda bediri di DUN Krian. “Kitai meri terima kasih mayuh ngagai Ali Biju lalu kitai mega nyambut pemutus iya nyurutka diri ari Pengawa Bepilih Besai Negeri (PRN) Sarawak ke-12 di penuduk DUN Krian. “Iya ngambi pemutus tu tau disebut ngayanka penyerakup antara BERSATU enggau GPS,” terang iya. Dulu ari nya ba aum media di Pusat Servis Parlimen Saratok malam ensana, Ali arap GPS ulih meri penuduk  Parlimen Saratok ngagai BERSATU ketegal iya udah ngerah enda bediri di penuduk DUN Krian ba PRN-12 tu. Ku iya, pemutus nya ungkup ke pemanah kedua-kedua piak sereta ngenukuka pemanah kaul antara kedua-dua parti terus duduk di penepan ke betul. “Kitai ngarapka ba PRU-15 ila, GPS ulih nimbang sereta meri awak ngagai aku ngambika terus ngetanka kerusi Parlimen Saratok,” tambah iya. 
See author's posts
